b'\n_START_ARTICLE_\nLeevi Kekkonen\n_START_SECTION_\nUra\n_START_PARAGRAPH_\nKekkonen aloitti uransa Ty\xc3\xb6v\xc3\xa4en Urheiluliiton sarjoissa pelanneissa Ponnistuksessa ja Jyryss\xc3\xa4. Vuonna 1928 h\xc3\xa4n edusti Ty\xc3\xb6v\xc3\xa4en Urheiluliiton jalkapallojoukkuetta Moskovan Spartakiadeissa. Koska sosialidemokraattien johtama TUL oli kielt\xc3\xa4nyt urheilijoitaan osallistumasta kommunistisen Punaisen urheiluinternationaalin j\xc3\xa4rjest\xc3\xa4miin Spartakiadeihin, erotettiin joukkueen pelaajat liiton j\xc3\xa4senyydest\xc3\xa4 vuotta my\xc3\xb6hemmin. _NEWLINE_Ilman seuraa j\xc3\xa4\xc3\xa4nyt Kekkonen oli t\xc3\xa4m\xc3\xa4n j\xc3\xa4lkeen mukana TUL:sta erotettujen jalkapalloilijoiden vuonna 1931 perustaman Helsingin Pallo-Veikkojen toiminnassa, mutta kun sit\xc3\xa4 ei hyv\xc3\xa4ksytty Suomen Palloliiton j\xc3\xa4seneksi, siirtyi h\xc3\xa4n viel\xc3\xa4 samana vuonna Helsingin Toverien riveihin. Kekkonen edusti seuraa vuoteen 1942 saakka ja voitti Suomen mestaruuden viimeisen\xc3\xa4 pelikautenaan. Kaikkiaan Kekkonen pelasi kahdeksan kauden aikana 105 Mestaruussarjan ottelua, joissa h\xc3\xa4n teki kolme maalia. _NEWLINE_A-maajoukkueessa Kekkonen debytoi elokuussa 1934 Latviaa vastaan pelatussa yst\xc3\xa4vyysottelussa.'